b'\n_START_ARTICLE_\nAegna\n_START_SECTION_\nTykkipatterien kunnostus 1910-1920-lukujen vaihteessa\n_START_PARAGRAPH_\nBolsevikkijoukot joutuivat vet\xc3\xa4ytym\xc3\xa4\xc3\xa4n Virosta helmikuussa 1918 saksalaishy\xc3\xb6kk\xc3\xa4yksen pelossa, tuhoten poistuessaan Aegnan saarelle sijoitetut j\xc3\xa4re\xc3\xa4t tykkiasemat. J\xc3\xa4re\xc3\xa4n patterin ammusvarastot r\xc3\xa4j\xc3\xa4ytettiin, upseerien asuintilat tuhottiin ja kasarmitilat poltettiin._NEWLINE_Virolaiset n\xc3\xa4kiv\xc3\xa4t patterien k\xc3\xa4ytt\xc3\xb6kuntoon palauttamisen eritt\xc3\xa4in t\xc3\xa4rke\xc3\xa4n\xc3\xa4 niiden Tallinnalle antaman suojan takia. Saarelle l\xc3\xa4hti 11. marraskuuta 1918 ryhm\xc3\xa4 kartoittamaan ja luetteloimaan j\xc3\xa4ljelle j\xc3\xa4\xc3\xa4nytt\xc3\xa4 sotilasmateriaalia. Viron asevoimien ensimm\xc3\xa4iset sotilaat saapuivat Aegnalle paria p\xc3\xa4iv\xc3\xa4\xc3\xa4 my\xc3\xb6hemmin 13. marraskuuta. Saarella tehdyt materiaalikartoitukset antoivat karun kuvan alueen tilasta: patterit oli tuhottu ja muut rakennukset poltettu. Irtaimistoa oli ry\xc3\xb6stetty merkitt\xc3\xa4viss\xc3\xa4 m\xc3\xa4\xc3\xa4rin._NEWLINE_Saaren puolustus j\xc3\xa4i alkuun p\xc3\xa4\xc3\xa4asiassa kodinturvajoukkojen muodostamien pienten osastojen vastuulle. Infrastrkstuurin puuttuessa saarelle sijoitetut asevoimien sotilaat majoitettiin maatilarakennuksiin ja maakellareihin._NEWLINE_Tallinnan puolustuksen kannalta oleellisimpana n\xc3\xa4htiin saaren 12 tuuman patterin (entiselt\xc3\xa4 nimelt\xc3\xa4\xc3\xa4n rannikkopatteri 15) kunnostaminen. Teht\xc3\xa4v\xc3\xa4 asettui patterin p\xc3\xa4\xc3\xa4llik\xc3\xb6n sijaiseksi 10. huhtikuuta 1919 m\xc3\xa4\xc3\xa4r\xc3\xa4tylle Jaak Feldmannille. H\xc3\xa4n kartoitti j\xc3\xa4re\xc3\xa4n patterin tilan, mik\xc3\xa4 osoittautui huonoksi. Oikea tykkitorni oli rikkoutunut ja ampumatarviketila romahtanut. Vasemman tornin betonirakenteet olivat halkeilleet. Molempien tornien sis\xc3\xa4ll\xc3\xa4 olleet j\xc3\xa4rjestelm\xc3\xa4t olivat osittain vaurioituneet._NEWLINE_Feldmann palasi saarelle muutamia p\xc3\xa4ivi\xc3\xa4 katselmuksensa j\xc3\xa4lkeen 14. huhtikuuta mukanaan tykist\xc3\xb6asiantuntijana tunnettu 2. arvoluokan kapteeni Gebhardt, telakkainsin\xc3\xb6\xc3\xb6ri Hendrikson, sek\xc3\xa4 joukko kunnostukseen tarvittuja ammattimiehi\xc3\xa4. Kunnostusty\xc3\xb6t aloitettiin poistamalla r\xc3\xa4j\xc3\xa4ht\xc3\xa4m\xc3\xa4tt\xc3\xb6m\xc3\xa4t ampumatarvikkeet tykkiasemista. Saaren voimalaitos oli tuhottu, mink\xc3\xa4 takia Aegnalle varavoimaksi lokomobiili. Aegnalle sijoitettu ty\xc3\xb6voima kohdistettiin alkuun p\xc3\xa4\xc3\xa4asiassa 12 tuuman patterin oikeanpuolimmaisen panssaritornin kunnostamiseen._NEWLINE_Patterin keskiosassa sijainnut komentopaikka sai uuden kupolin Naissaaresta ja tykkiasemia ja niiden j\xc3\xa4rjestelmi\xc3\xa4 korjattiin Hiidenmaan Tahkunassa sijainneesta 12 tuuman patterista puretuilla osilla. Kunnostusty\xc3\xb6t eteniv\xc3\xa4t hyvin, ja 12 tuuman patterin ensimm\xc3\xa4isen tykin koelaukaus p\xc3\xa4\xc3\xa4stiin ampumaan 1. toukokuuta 1919. J\xc3\xa4re\xc3\xa4n patterin kunnostaminen jatkui juhannukseen 1919._NEWLINE_Saksalaisten aikaan rakentamiin kevyempiin tykkipatterieihin sijoitettiin kaksi kuusituumaista tykki\xc3\xa4, joiden komentajaksi m\xc3\xa4\xc3\xa4r\xc3\xa4ttiin 16. kes\xc3\xa4kuuta 1919 aliupseeri Sinisoff. Kuuden tuuman patterista tuli 10. lokakuuta 1919 rannikkopatteri 2 (rannapatarei nr 2)._NEWLINE_Entinen rannikkopatteri 14 oli selvinnyt liki kunnossa, mutta oli aseistamaton. Patteri varustettiin kahdella 130 mm tykill\xc3\xa4 ja sai p\xc3\xa4\xc3\xa4llik\xc3\xb6kseen 1. toukokuuta 1919 luutnantti Ernst Koggerin. P\xc3\xa4\xc3\xa4llik\xc3\xb6n teht\xc3\xa4v\xc3\xa4t siirtyiv\xc3\xa4t 3. kes\xc3\xa4kuuta aliupseeri J\xc3\xa4rvelle ja 20. elokuuta kapteeni Melkoville. 130 mm patteri uudelleennimettiin 10. lokakuuta 1919 rannikkopatteri 3:ksi (rannapatarei nr 3)._NEWLINE_Aegnan saaren kommendanttina toimi alkuun luutnantti Arro, ja 13. toukokuuta 1919 alkaen luutnantti Paulson.'